Document ID: 32004R0771

Uredba Komisije (ES) št. 771/2004
z dne 23. aprila 2004
o prehodnih ukrepih glede nadaljnje rabe fitofarmacevtskih sredstev, ki vsebujejo nekatere aktivne snovi, po pristopu novih držav članic k Evropski uniji
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške ter zlasti člena 2(3) Pogodbe,
ob upoštevanju Akta o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti člena 42 Akta,
ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1] in zlasti četrtega pododstavka člena 8(2) Direktive,
ob upoštevanju naslednjega:
(1) Uredba Komisije (ES) št. 2076/2002 [2] in Odločba Komisije 2002/928/ES [3] vsebujeta določbe o nevključitvi nekaterih aktivnih snovi v Prilogo I k Direktivi 91/414/EGS ter o odvzemu registracij za fitofarmacevtska sredstva, ki vsebujejo te aktivne snovi.
(2) Madžarska je vložila zahtevek za prehodne ukrepe za nekatere aktivne snovi, da bi zagotovila postopno opustitev proizvodnje ali predstavitev dokumentacije, ki ustreza zahtevam Direktive 91/414/EGS.
(3) Prehodni ukrepi za olajšanje prehoda iz obstoječe ureditve v novih državah članicah na ureditev, ki izhaja iz uporabe fitosanitarnih pravil, se omejijo na obdobje treh let po datumu pristopa.
(4) Več novih držav članic je obvestilo Komisijo, da so na njihovem trgu aktivne snovi, ki niso bile na trgu sedanjih držav članic. Ustrezno je zagotoviti, da te aktivne snovi lahko ostanejo na trgu, da bi jim omogočili pregled na četrti stopnji revizijskega programa.
(5) Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Država članica, navedena v stolpcu B Priloge I, zagotovi, da se dovoljenja za fitofarmacevtska sredstva, ki vsebujejo aktivne snovi, navedene v stolpcu A, umaknejo najpozneje do datuma, navedenega v stolpcu C.
Zagotovi, da se nadaljnja uporaba dovoli le, če nima škodljivih učinkov na zdravje ljudi ali živali in nima nesprejemljivega vpliva na okolje.
Člen 2
Države članice lahko dovolijo ali znova dovolijo, da se fitofarmacevtska sredstva, ki vsebujejo aktivne snovi iz Priloge II, dajejo v promet do 30. aprila 2007, razen če se že pred tem datumom ne sprejme sklep, da se aktivna snov vključi v Prilogo I k Direktivi 91/414/EGS.
Člen 3
Ta uredba začne veljati pod pogojem in z dnem začetka veljavnosti Pogodbe o pristopu Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. aprila 2004

Labels: 3
6